La posta-rumantscha

(lr)

En il decurs da la primavaira passada ha la Giuventetgna rumantscha (GiuRu) realisà e lantschà in nov project cun il num "la posta-rumantscha". I sa tracta da nagut auter che dad ina glista d'adressas d'e-mail.
Il servetsch stat avert a tut las persunas interessadas. Mintgin che s'inscriva en la glista retschaiva uschia ils e-mails che vegnan derasads cun agid da questa glista. (mintgin po sez scriver ina resposta, ina communicaziun u ina contribuziun ad in tema, natiralmain per e-mail. La posta-rumantscha daventa pia in forum avert per l'entira populaziun rumantscha. A l'entschatta èn stadas registradas var 500 adressas.
Ina da las paucas premissas per pudair utilisar questa plattafurma da communicaziun è in connex cun la lingua rumantscha. In per exempels per il diever pussaivel pon ins chattar sin la pagina d'internet (www.posta.giuru.ch): -Qua po l'Uniun da giuventetgna da Tschlin far reclama per la disco dal vitg, Maurus Blumenthai tschertgar novs abunents per las Punts, l'Uniun da Teater Vuorz preschentar ses toc da teater e Thomas Candrian far propaganda per ses pli nov project a Sagogn.
Ils avantatgs da la plattafurma èn evidents: grazia a la posta electronica sco med da communicaziun pon novitads ed infurmaziuns vegnir derasadas immediatamain e senza custs ad in public relativamain grond. Tgi che vul sa laschar registrar en la glista da la posta-rumantscha scriva simplamain l'atgna adressa dad e-mail en in formular digital sin la pagina d'internet www.posta.giuru.ch. Suenter la registraziun èsi mo pli da trametter in e-mail a posta-rumantscha @giuru.ch e las communicaziuns van directamain a tut las persunas inscrittas en la glista. Mintga e-mail vegn controllà da la GiuRu.
Quai na succeda betg per censurar cuntegns che na correspundan betg a la posiziun da la GiuRu, mabain per evitar spam u e-mails nungiavischads.